**Lærervejledning**

**Tema 3: Pest**

Pest-bakterien Yersina pestis blev identificeret i 1890’erne. Der har i tidens løb været flere pestepidemier. Den såkaldte Sorte Død i midten af 1300-tallet var den værste. Der flere teorier om pestepidemiernes opståen. De fleste forskere mener, at bakterien blev overført via lopper fra rotter og andre gnavere til mennesker. Der er få danske kilder om Den Sorte Død. Men formentligt har Danmark været ramt lige så hårdt som mange andre egne af Europa, hvor op mod halvdelen af befolkningen døde.

Konsekvenserne af Den Sorte Død var, at mange landsbyer blev lagt øde. Ruinerne af dem kan stadig ses flere steder. De mange døde betød, at godsejerne kom til at mangle arbejdskraft. Det betød faktisk, at bønder og landarbejdere fik det bedre. De kunne jo søge hen, hvor de blev bedre betalt og fik det bedre. Systemet med fæstere, hvor en bonde lejede sin gård af en godsejer, blomstrede op.

Både før og efter Den Sorte Død har der været store pestepidemier. Således hærgede den justinianske pest – navngivet efter den østromerske kejser - det Østromerske rige fra 542 til 767. Det menes, at epidemien kostede 25 mio. mennesker livet. Ellers var lokale områder hyppigt ramt af mindre udbrud. Alene i 1500-tallet var der 13 udbrud i Danmark. Den sidste større epidemi ramte Helsingør og København i 1710-1711.

Der er flere teorier om, hvorfor pesten forsvandt fra Europa i løbet af 1700-tallet. Nogle lægger vægt på en naturlig forklaring, hvor pestbakterien muterede og blev mindre smittefarlig. En anden teori forklarer, at pesten forsvandt på grund af klimaforandringer i anden halvdel af 1600-tallet. Den indebar meget lave vintertemperaturer. Som bekendt betød det, at den svenske konge Karl Gustav i 1657 kunne sende sine tropper over de isbelagte bælter til Sjælland. Til gengæld gjorde kulden det vanskeligt for lopper og den sorte rotte at leve. Andre igen mener, at rotter og mennesker kan have opnået immunitet over for pestbakterien. Nogle teorier lægger vægt på, at den brune rotte efterhånden fortrængte den sorte. Endelig havde forbedring af hygiejnen utvivlsomt en stor betydning.

**Trigger – i gang med temaet**

**Pesten som symbolet på epidemier**

Gruppen eller klassen kan drøfte, hvad de forbinder med begrebet pest, og hvad de ved om pest som en epidemi. Læreren kan evt. fortælle, at da HIV/Aids blev kendt i 1980’erne, blev den af flere betegnet som en ”bøsse-epidemi”.

Som inspiration kan eleverne evt. se den lidt ”hurtige” beskrivelse af pesten (4.00 min.) <https://www.youtube.com/watch?v=joe8QlqpHFc>

**Spørgsmål til kilderne**

**Kilde 1: Sådan var sygdommen**

* Hvordan udvikler sygdommen sig?
* Hvordan påvirkede sygdommen samfundet?
* Prøv at forestille dig, at du levede dengang. Du oplevede pestens hærgen, men du vidste ikke hvad det var for en sygdom. Hvad tænkte du, og hvad gjorde du?

**Kilde 2: Planternes stilling og pesten**

* Hvorfor var der mon forskellige forklaringer på pestens årsager?
* Hvad er ifølge ophavsmanden (Guy de Chauliac) den sande forklaring?
* Hvad viser det om middelalderens syn på sygdom?
* I 2020 blev verden ramt af Covid-19. Man vidste, at det var en virussygdom. Men der har været forskellige forklaringer på, hvordan den spredte sig, og hvordan den smittede. Drøft nogle eksempler.

**Kilde 3: Jødernes skyld**

* Hvad kan være forklaringen på, at jøderne fik skylden for pesten?
* Hvad viser billedet om overfaldet på jøderne i Strasbourg? Hvad sker der med jøderne og deres ejendomme?
* Til venstre står en munk. Hvorfor mon kunstneren har afbildet ham?
* Hvad er mon kunstnerens budskab?
* I forbindelse med Covid-19 har der også været påstande om, hvem der var skyldige i, at sygdommen spredte sig. Drøft eksempler herpå.

**Kilde 4: Jordskælv**

* Hvordan forklarer kilden pesten?
* Hvorfor mener ophavsmanden (Agidius Tschudi), at jøderne har fået skyld for pesten?

**Kilde 5: Guds straf**

* Hvad viser kilden om middelalderens opfattelse af Gud?
* Er der stadig religioner, hvor man forestiller sig en straffende Gud? Giv eksempler.

**Kilde 6: En liden bog om pest**

* Hvad kan man gøre, hvis Gud har skabt pesten?
* Hvordan kan ophavsmanden (Christiern Thorkeæsen Mosing) være nået frem til de ”naturlige årsager”? Drøft om der kan være noget om forklaringen?

**Kilde 7: Pestens årsager**

* Hvad er ifølge kilden årsagen til pest?
* Hvorfor mener kilden, at København er særlig udsat for at blive ramt af pest?
* Har kilden en pointe med hensyn til København? Begrund.
* Under Corona-krisen har antallet af smittede i København været betydeligt højere end i den øvrige del af landet. Hvad kan være forklaringen på det?

**Kilde 8: Pesten i København 1711**

* Hvordan ser kilden på ligdragerne?
* Hvem tror du, der ville tage jobbet som ligdrager?
* Hvis ligdragerne faktisk opførte sig, som det fremgår af kilden, hvad kan forklaringen være på det?